Tiener ploeg met gesteelde trok in mense in | Maroela Media
Die motor waarin drie insittendes was se wrak. Foto: Verskaf
'n Tiener het glo Vrydag met 'n gesteelde vragmotor in voertuie van verkeerspolisie en 'n motor met toeriste in Mosselbaai, in die Wes-Kaap, ingeploeg.
Werner Vermaak, woordvoerder van ER24, het gesê die seun (15) het glo vroeër die dag die vragmotor gesteel voor hy teen twee voertuie van die provinsiale verkeerspolisie en 'n private motor vasgery het.
"Die voorval het naby die Cooper-afrit plaasgevind. Die verkeerspolisie het 'n padblokkade op die N2 gehou. Die tiener het deur die blokkade gery en teen die verkeerspolisievoertuie en 'n voertuig van 'n jong vrou gebots," het Vermaak gesê.
Paramedici is omstreeks 15:30 na die toneel ontbied. Die jong vrou en 'n 65-jarige man is in haar motor se wrak aangetref. Hulle was in die wrak vasgekeer en moes uitgesny word. 'n 64-jarige vrou was ook in die wrak. Die man en 64-jarige vrou is glo van Engeland.
Die jong vrou het kritieke beserings opgedoen. Sy is met 'n helikopter na 'n hospitaal in George geneem. Die man is op die toneel behandel en deur Metro-nooddienste na 'n nabygeleë hospitaal geneem. Die 64-jarige vrou het matige beserings opgedoen en is deur ER24 na Bayview-hospitaal geneem.
Die 15-jarige seun het matige beserings opgedoen. Hy is onder polisiebewaking na 'n hospitaal in Mosselbaai geneem.
ER24 Mosselbaai Oos-Kaap
My genade is die kind mal of wat?Kort tronkstraf .
'n Ordentlike pakslae is die oplossing!
Wat op aarde sal nog gebeur in die weteld!! Goeie genade draai nou al sy nek om want hy is al klaar "useless" in die lewe en ouer mense maak staat op ons jeug van vandag
Die polisie het nie n padblokade gehou nie
Hulle het die pad afgesper en ook n petrol trok gevra om die ander deel af te sper, en met hul wapens die trok ingewag
My man het voor die voertuig wat getref is gestaan en besluit om eerder van die pad af te trek toe hy hul wapens sien,want hy geweet iets is nie reg.Wat my kwaad maak is die feit dat nie een van die polisie lede die motoriste gaan se het trek van die pad af die trok is oppad en enige iets kan gebeur nie!